paragraph_text: Velika nagrada Malezije vozi se na Sepang International Circuit i moderna je F1 staza. Utrka se vozi od 1999. godine, a same utrke na njoj bivaju jedne od najtežih u sezoni, zbog ekstremnih vručina u vrijeme održavanja utrke ili zbog nepredvidivih monsuma koji usred utrke začine utrku. Sastoji se od brzih i tečnih zavoja i dva dugačka pravca odvojena hairpinom. Širina staze pruža mogućnost vožnje i do tri bolida istodobno u pokušajima pretjecanja. Male zamjerke idu na površinu staze koja je na nekim mjestima jako neravna što iziskuje pozornost vozača.